*For den norske TV-serien fra 1966, se Lille Lord Fauntleroy (TV-serie)*
Cedric og lorden på vandring i landsbyen.  Ill.: Reginald Bathurst Birch, 1888 

***Lille Lord Fauntleroy*** (*Little lord Fauntleroy*) er ei barnebok fra 1886 av den britisk-amerikanske forfatteren Frances Hodgson Burnett (1849–1924). Fortellingen utkom først som føljetong i barnebladet *St. Nicolas Magazine* i 1885, og i bokform året etter. Boka ble en bestselger, og solgte i store opplag da den utkom.

Romanen – og i enda høyere grad teaterversjonen av den, ble trendsettende for gutters klesmote, og mange gutter måtte for Cedrics skyld bære fløyelsdresser, blondekrage og langt hår.

Mary Pickford i tittelrollen på et reklamekort for filmen *LLille Lord Fauntleroy* fra 1921.
Den første norske utgava kom i 1901. Den nyeste av flere oversettelser til norsk er ved Torstein Bugge Høverstad i 2008.

Handling
--------

Boken har to overordede tema: dels barn som kan påvirke voksne til å ombestemme seg, og dels «Askepott-forvandlingen» fra fattig til rik.

Cedric (7 år gammel) bor sammen med mora si i New York; hun er enke. Cedrics far var sønn av Jarlen av Dorincourt, og historien begynner med at jarlens advokat oppsøker Cedric med beskjed om at han kan få komme til England og bo hos farfaren. Mora kan også få komme, men hun få ikke bo på herregården. 

Boka handler dels om forholdet mellom Cedric og jarlen, dels om hvordan Cedric mildner jarlens holdning til Cedrics mor, dels om hvordan jarlen alt i alt forvandles til et vennligere og lykkeligere menneske. Et innskutt dramatisk tema i handlingen er bedragersken som dukker opp på herregården og hevder at hennes sønn er den egentlige arvingen etter jarlen. Hun blir avslørt da Cedrics venner fra New York dukker opp og forklarer hvem som egentlig er faren til hennes barn.

Et underliggende tema i historien er forholdet mellom det aristokratiske England, og det selfmade/republikanske USA. Den avsluttende forsoningen mellom jarlen og Cedrics mor kan oppfattes som et ønske om forsoning og fredelig sameksistens mellom de to stormaktene.

Som film
--------

Den første filmen *Lille Lord Fauntleroy* (1921) var en stumfilm med Mary Pickford i hovedrollen. I 1936 som talefilm med datidens store barnestjerne Freddie Bartholomew i hovedrollen.

Den har også blitt filmatisert i 1980 med Alec Guinness og Ricky Schroder, i 1982 og av BBC i 1995.

NRK lagde en hørespillserie av boken i 1955, og tv-serien *Lille Lord Fauntleroy* i 1966 med Helge Reiss i hovedrollen.

Referanser
----------

1. 1 2 3 4 5  Elisabeth Skjervum Hole. «Etterord». I: Frances Hodgson Burnett. *Lille lord Fauntleroy*. Oversatt av Torstein Bugge Høvedstad. Transit forlag, 2008. ISBN 978-82-7596-095-3
2. 1 2  Peter Hunt. *An Introduction to Children’s Literature*. Oxford University Press, 1994. ISBN 0-19-289243-6. Side
3. ↑  «Children’s Literature in America, 1870-1945». I: *Children’s Literature, an illustrated history*. Edited by Peter Hunt. Oxford University Press, 1995. ISBN 0-19-212320-3
4. ↑  Snorre Evensberget. *Litterært leksikon*. Stenersen, 2000. ISBN 82-7201-261-8
5. ↑  (en) *Little lord Fauntleroy (1936)* på Internet Movie Database
6. ↑  (en) *Little lord Fauntleroy (1980)* på Internet Movie Database
7. ↑  (en) *Little lord Fauntleroy (1995)* på Internet Movie Database
8. ↑  Lille Lord Fauntleroy; nrk.no

|  |  |
| --- | --- |
| Oppslagsverk/autoritetsdata | Encyclopædia Britannica
 |